***Jesen stiže…***

Suton rane jeseni… Kroz guste krošnje hrasta crnike prodiru slabašne zrake zubatog sunca. Koračam stazom punom kamenčića koji pršte pri svakom koraku. U gustišu se više ne čuje žamor zrikavaca i pjev ptica. Odjednom me zabljesne sjajno zelenilo mora koje zapljuskuje srebrne stijene. Uvala Tiha. U mirno predvečerje čuje se daleki zvuk brodskog motora usamljenog ribara koji plovi prema otočiću što se nazire u daljini. Njegova je obala zaronila u zagrljaj mora, a vrhovi se crvenkasto sjaje pogledavajući u sunce. Sjednem na drvenu klupu pored kamene ribarske kućice opasane ogradom od debelog morskog konopa. Morski zrak od soli škaklja mi nosnice. Jesen sporo dolazi u tihu uvalu. Hladan vjetar poigrava se otpalim lišćem toplih jesenjih boja, kao da ih želi vratiti na ogoljene grane. Utihnuli su ljetni zvuci. Još poneki galeb leti nad obalom. Vezane se barke usporeno njišu. Sunce je preskočilo Učku i posljednjim ružičastim zrakama obojilo nebo, kao da šalje ljeto na počinak. S večernjom hladnoćom u mene se uvukla tuga. Jesen stiže…

Nika Bačić, 8.c